विश्व भर च शांति ते समानता के अधार उप्पर उभरने दे बजाए भारत भेदभाव, असमानता ते सांप्रदायिकता दी सुपर पावर बनदा जा दा ऐ। देश च गांधी, दे समर्थख शासन गी विकेनद्रित करने ते ओह्‌दे च लोकें दी भागीदारी ते लोकतांत्रिक करने दे बजाए उस्सी केन्द्रित करने उप्पर तुले दे न। छुड़ा इयै नेईं बल्कि राज्यें दी अपनी स्वायत्तता खत्म करियै उनेंगी निगम स्तर दा करी दित्ता ऐ। गांधी गी कश्मीर थमां उम्मीद दी इक किरण लब्बी ही। ब जिस चाल्ली कन्नै ओह्‌दे समर्थक इस राज्य दे लोकें गी उन्दे अधिकारें थमां वंचित करियै राज्य गी आतंकवाद राज्य घोषित करने उप्पर तुले दे न ओह्‌दे कन्नै लोकें दे दिल जित्ते नेईं जा दे न ते जिसले तक्कर लोकें दे दिलें च विश्वास नेईं होग देश दे पिता गी श्रद्धांजलि कियां मिलग। सेज गी प्रोत्साहित करियै शैह्‌रीकरण दा समर्थन करने आह्‌ले कृषि योग्य ज्हारां एकड़ जिमीं बर्बाद करियै करसानें गी भुक्खें मरने आस्तै छोड़ै दे न ते एह्‌दे कन्नै पर्यावरण कन्नै खिलवाड़ कीता जा दा ऐ ते देश दी आर्थिक स्थिति बी खथरे च पवा दी ऐ। नेह् लोकें गी कोई अधिकार नेईं ऐ जे ओह् अपने आप गी गांधी दा समर्थक दस्सन ते उसी फुल्ल अर्पित करन। गांधी जी दे सुखने दा भारत ग्रां च बसदा हा। अज्ज गरीब मता गरीब ते अमीर मता अमीर होंदा जा दा ऐ ते एह् सब शोषण दे कारण गै होआ दा ऐ। करसान आत्महत्यां करने उप्पर मजबूर न ते करोड़ां लोकें दी अक्खें च अत्थरू न ते एह्‌दे आस्तै जेह्‌ड़े लोक जिम्मेवार न केह् उनेंगी अधिकार ऐ जे ओह् राजघाट जाइयै गांधी गी श्रद्धांजलि देन?